中壘一首
作者：蘇籀
朝代：宋

paragraphs: 更生傾側四斥已，精誠所祈格天地。
著明深切安危機，同道蕭周數人耳。
不容何病見君子，節義政應强國勢。
倖卿權尹豈嘗無，忠正得朋僥冒柅。
可憐孤直援又寡，惡惡如風力排詆。
漢皇聽納知其忠，左右側目爭摧圮。
親親公族人莫比，按據春秋憂變異。
蕭張戮死正人空，挫姦救危寧畏忌。
勤勤請抑外家權，社稷安榮長久計。
二十餘年列大夫，痛切皇輿難坐視。
當時不謂秦無人，異世知音誠歎企。
亂生禍重英傑資，無競維人當樹置。
絳侯博陸在巖廊，高武不復憂劉氏。
胡爲一簣障江河，諫鼓屢鳴那得濟。